тонзили – що е то?
тонзили, или познати още като сливици, са лимфоиден орган, част от имунната защита на организма. тонзилите представляват струпване на лимфна тъкан, в определени места на устната кухина. от гледна точка на унг специалистите, тонзилите се делят на: (небни тонзили, назофарингеална (т.н. трета или аденоидна сливица), езикова тонзила, тонзили в основата на евстахиевата тръба и ретрофарингеални тонзили). различните тонзили са с различно разположение в устната кухина и проявяват усложнения в различна степен и етап от развитието на човека. тонзилите са важен имунокомпетентен орган. те са изградени от лимфна тъкан и предимно се свързват с производството на антитела. в годините на израстване на всяко дете, тонзилите играят важна роля, като подсигуряват първичната имунна защита срещу различни патогени. като първа защитна бариера, тонзилите са в непрекъсната „бойна готовност“. може да се каже, че те първи посрещат инфекцията. неслучайно тонзилите се намират в началото на дихателния и храносмилателен път, където се осъществява първият контакт на човешкия организъм с външните дразнители в това число и вируси и бактерии. срещата с тях отключват сложните процеси на имунния отговор в организма. повишената активност на тонзилите обяснява по-големия им размер в подобни ситуации. това е абсолютно нормално физиологично състояние за периода. смята се, че с навлизане в годините на пубертета, тонзилите са постигнали своята роля, в резултат на което те стават ненужен орган. като част от лимфната тъкан, те започват да атрофират и да изчезнат като лимфоиден орган. от там нататък защитната роля на организма се поема от вече придобития имунитет.